text: Kamp om toppost i Vejle
  12 april 2012 kl. 08.38
  Socialdemokraterne i Vejle skal nu til urafstemning om en borgmesterkandidat. Kampen står mellem Søren Peschardt og Dan Skjerning, der begge er medlemmer af byrådet.
  På en generalforsamling onsdag fik ingen af dem et flertal på to tredjedele af stemmerne.
  Søren Peschardt vandt afstemningen med 89 stemmer, men han skulle have haft 107 for at blive kåret. 
  Dan Skjerning opnåede 69 stemmer.
  Partimedlemmerne skal nu træffe afgørelsen ved en urafstemning. 
  Stemmesedlerne er på vej. Ved urafstemningen er det nok med simpelt flertal. Stemmerne tælles 24. april.
  Næste kommunalvalg er i 2013.
  